b"\n_START_ARTICLE_\nMas Vell del Lledoner\n_START_SECTION_\nDescripci\xc3\xb3\n_START_PARAGRAPH_\n\xc3\x89s un conjunt d'edificis formant un clos tancat, al que s'accedeix per la carretera, amb un cam\xc3\xad paral\xc2\xb7lel, a trav\xc3\xa9s d'un cobert amb una arcada superior i arc rebaixat de pedra. En el pati, a la dreta, hi ha l'antic mas de planta quadrada i coberta a dues aig\xc3\xbces amb el carener de fa\xc3\xa7ana mirant a migjorn. L'entrada t\xc3\xa9 el portal rod\xc3\xb3 i sobre aquest hi ha una finestra d'estil renaixentista amb reminisc\xc3\xa8ncies g\xc3\xb2tiques. Oposada a aquesta fa\xc3\xa7ana, en el mateix pati, hi ha l'antiga Capella de Sant Francesc documentada el 1558.\n_START_SECTION_\nCapella\n_START_PARAGRAPH_\nLa capelleta del mas \xc3\xa9s una obra inclosa a l'Inventari del Patrimoni Arquitect\xc3\xb2nic de Catalunya. \xc3\x89s una capelleta de planta quadrada amb portal rod\xc3\xb3 i campanar de cadireta, situada en el clos de la masia Vella del Lledoner. El portal ve emmarcat amb una motllura toral que es modifica en els extrems del semicercle, per sota aquest nivell, i a cada costat, hi ha unes finestretes. L'espadanya no sembla de la mateixa \xc3\xa8poca que la resta, segurament es tracta d'una reforma posterior._NEWLINE_La capella des del seu origen fou dedicada a Sant Francesc, ja que segons una vella tradici\xc3\xb3 s'allotj\xc3\xa0 Sant Francesc d'As\xc3\xads en el mas. Per aquest motiu, el 1558, Bernat Romagosa hi edific\xc3\xa0 la capella.\n_START_SECTION_\nHist\xc3\xb2ria\n_START_PARAGRAPH_\nLa finca del Lledoner \xc3\xa9s de les m\xc3\xa9s extenses dels termes de Cervell\xc3\xb3 i Vallirana, s'est\xc3\xa9n en ambd\xc3\xb3s termes. En el segle\xc2\xa0xvi Bernat Romagosa edific\xc3\xa0 la capella dedicada a Sant Francesc, ja que hi havia la tradici\xc3\xb3 que el Sant d'As\xc3\xads s'hi havia allotjat, ja que el mas era llavors hostal, aquest car\xc3\xa0cter hom l'entreveu encara en la seva disposici\xc3\xb3 que conserva de l'antiga planta del cos principal. El llinatge Romagosa es conserva encara, ja que el propietari actual (1986) \xc3\xa9s Llu\xc3\xads Romagosa."